Fis-7 ta' Ġunju 2018, il-Kunsill (fil-livell tal-ambaxxaturi) ikkonferma l-qbil milħuq bejn il-presidenza Bulgara u l-Parlament dwar regoli ġodda dwar l-użu tal-liġi kriminali biex jiġi miġġieled il-ħasil tal-flus. Id-direttiva l-ġdida għandha l-għan li tfixkel u timblokka l-aċċess mill-kriminali għal riżorsi finanzjarji, inkluż dawk użati għal attivitajiet terroristiċi. L-objettivi ewlenin tar-regoli l-ġodda huma li: jiġu stabbiliti regoli minimi dwar id-definizzjoni ta' reati kriminali u sanzjonijiet marbuta mal-ħasil tal-flus; jneħħu l-ostakli għal kooperazzjoni ġudizzjarja u tal-pulizija transfruntiera billi jiġu stabbiliti dispożizzjonijiet komuni biex tittejjeb l-investigazzjoni ta' reati marbuta mal-ħasil tal-flus; iġibu r-regoli tal-UE f'konformità mal-obbligi internazzjonali , b'mod partikolari dawk li jirriżultaw mill-Konvenzjoni tal-Kunsill tal-Ewropa dwar il-Ħasil tal-Flus, it-Tiftix, il-Qabda u l-Konfiska ta' Profitti minn Attività Kriminali u l-Iffinanzjar tat-Terroriżmu (il-Konvenzjoni ta' Varsavja) u r-Rakkomandazzjonijiet rilevanti tat-Task Force ta' Azzjoni Finanzjarja (FATF). Biex jitwettqu attivitajiet terroristiċi jew attivitajiet kriminali oħra, wieħed jeħtieġ il-flus. Li jiġi żgurat li l-attivitajiet tal-ħasil tal-flus jiġu sanzjonati u li l-kooperazzjoni ġudizzjarja u tal-pulizija fl-UE hija kemm jista' jkun effettiva ser jgħin biex inaqqas il-fluss tal-flus li jmorru fil-bwiet tal-kriminali. Dawn ir-regoli l-ġodda huma element importanti ieħor fil-pjan ġenerali tal-UE biex jitwaqqaf il-fluss tal-flus disponibbli għall-kriminali. Tsetska Tsacheva, Ministru għall-Ġustizzja tal-Bulgarija Il-kompromess finali li ntlaħaq bejn l-istituzzjonijiet jistabbilixxi li: Attivitajiet tal-ħasil tal-flus ikunu punibbli b'terminu massimu ta' 4 snin priġunerija Sanzjonijiet u miżuri addizzjonali jistgħu jiġu imposti mill-imħallfin flimkien ma' priġunerija (pereżempju l-esklużjoni temporanja jew permanenti mill-aċċess għal finanzjament pubbliku, multi, eċċ.). Iċ-ċirkostanzi aggravanti ser japplikaw għall-każijiet marbutin ma' organizzazzjoni kriminali jew għal reati mwettqa fl-eżerċizzju ta' ċerti attivitajiet professjonali. L-istati membri jistgħu jiddefinixxu tali ċirkostanzi aggravanti abbażi tal-valur tal-proprjetà jew tal-flus involuti fil-ħasil jew tan-natura tar-reat (pereżempju l-korruzzjoni, l-isfruttament sesswali, it-traffikar tad-droga, eċċ.) Entitajiet legali li ser jinżammu responsabbli wkoll għal ċerti attivitajiet ta' ħasil tal-flus u jistgħu jiffaċċjaw firxa ta' sanzjonijiet (pereżempju l-esklużjoni minn għajnuna pubblika, tqegħid taħt superviżjoni ġudizzjarja, l-istralċ ġudizzjarju, eċċ.) Il-kompromess jinkludi wkoll regoli ċ ari li jiddefinixxu liema stat membru jkollu ġurisdizzjoni u l-kooperazzjoni bejn l-istati membri kkonċernati għal każijiet transfruntieri, kif ukoll il-bżonn li tiġi involuta l-Eurojust. Il-passi li jmiss It-test issa ser jgħaddi minn reviżjoni mill-ġuristi lingwisti qabel l-adozzjoni formali mill-Kunsill u l-Parlament. Imbagħad l-istati membri ser ikollhom sa 24 xahar biex jittrasponu d-dispożizzjonijiet il-ġodda fil-liġi nazzjonali. Kuntest Il-proposta tressqet mill-Kummissjoni f'Diċembru 2016 flimkien ma' proposta għal regolament dwar ir-rikonoxximent reċiproku ta' ordnijiet ta' ffriżar u ta' konfiska. Iż-żewġ testi huma parti mill-pjan tal-UE biex tissaħħaħ il-ġlieda kontra l-finanzjament tat-terroriżmu u r-reati finanzjarji. Din id-direttiva tikkumplimenta wkoll, fuq l-aspetti tal-liġi kriminali, id-direttiva dwar il-prevenzjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu li ġie adottat formalment f'Mejju 2018. Id-Direttiva dwar il-prevenzjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu (stqarrija għall-istampa 14/05/2018)